กรมชลประทานวางแนวทางบริหารจัดการน้ำช่วยเหลือประชาชนช่วงหน้าแล้ง เร่งกำจัดวัชพืชและสิ่งกีดขวางทางน้ำบริเวณพื้นที่ภาคกลางให้ได้กว่าร้อยละ 80
นายประพิศ จันทร์มา อธิบดีกรมชลประทานลงพื้นที่คลองจินดา จังหวัดนครปฐม เพื่อวางแนวทางบริหารจัดการน้ำช่วยเหลือประชาชนในช่วงหน้าแล้ง เนื่องจาก 2 ปีที่ผ่านมาประสบปัญหาปริมาณน้ำมีน้อย น้ำทะเลหนุนสูง เและค่าความเค็มสูงเกินเกณฑ์มาตรฐาน เพื่อให้เพียงพอต่ออุปโภคบริโภค รักษาระบบนิเวศน์ และเพื่อการเกษตร เบื้องต้นจัดรถบรรทุกน้ำวันละ 6 เที่ยวไปช่วยเหลือประชาชน ควบคุมระดับน้ำ จัดตั้งสถานีสูบน้ำชั่วคราว และดูแลระดับน้ำทะเลหนุนสูงอีกครั้งระหว่างวันที่ 8 - 12 มีนาคม พร้อมกันนี้ยังมอบหมายให้สำนักชลประทานที่ 9 - 13 ในพื้นที่ภาคกลางเร่งกำจัดวัชพืชและสิ่งกีดขวางทางน้ำให้ได้มากกว่าร้อยละ 80        อธิบดีกรมชลประทาน กล่าวว่า ได้ประสานงานกับจังหวัดและหน่วยงานท้องถิ่นร่วมเฝ้าระวังในพื้นที่เสี่ยงน้ำแล้ง และลงพื้นที่พบปะกับประชาชนที่ได้รับผลกระทบโดยจัดเตรียมเครื่องมือ รถน้ำ และรถขุดเพื่อเข้าไปช่วยเหลือประชาชนที่ขาดแคลน รวมทั้งยังมีแผนพัฒนาแหล่งน้ำ เช่น การก่อสร้างแหล่งน้ำใหม่ควบคู่กับพัฒนาแหล่งน้ำเดิม อาทิ การขุดลอกโครงการอ่างเก็บน้ำที่ก่อสร้างมาแล้วหลายปี และเพิ่มประสิทธิภาพการเก็บกักน้ำ